Veteraan-akteur oorledeDavid Phetoe. Die veteraan-akteur David Phetoe is Donderdag in ŉ hospitaal in die ouderdom van 85 oorlede. Volgens berigte is Phetoe dood ure nadat hy in die hospitaal opgeneem is. Sy familie het glo gesê hy was siek voor sy dood. Nathi Mthethwa, minister van kuns en kultuur, het sy medelye betoon aan Phetoe se geliefdes. Hy was veral bekend vir sy rol as Paul Moroka in die sepie Generations. Hy het ook in die rolprent Cry, the Beloved Country gespeel. Die SAUK het in ŉ verklaring gesê Phetoe het in groot mate bygedra tot die land se vermaakbedryf. “Hy was instrumenteel om die weg te baan en ŉ hoë standaard daar te stel vir opkomende akteurs.” Phetoe se dood volg kort ná die dood van die gesoute akteur Sandy Mokoena wat verlede week in die ouderdom van 68 oorlede is. Hy word Vrydag ter ruste gelê. Mokoena was bekend vir sy rol as Bra Eddie Khumalo in die sepie Scandal!. Hy was ook te sien in Generations en Soul City.